Broj: 711-I-927-M-72-19/20-06-11

Zagreb, 5. lipnja 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **u predmetu dužnosnika Ive Dujmića, gradonačelnika Grada Opatije,** povodom mišljenja Povjerenstva broj: 711-I-1007-M-72/19-03-11 od 3. svibnja 2019.g.,na 88. sjednici, održanoj 5. lipnja 2020.g. donosi sljedeću:

**ODLUKU**

**Utvrđuje se da je dužnosnik Ivo Dujmić, gradonačelnik Grada Opatije, postupio sukladno uputama sadržanim u Mišljenju Povjerenstva, broj: 711-I-1007-M-72/19-03-11 od 3. svibnja 2019.g., te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.**

Obrazloženje

Dužnosnik Ivo Dujmić, gradonačelnik Grada Opatije, podnio je Povjerenstvu zahtjev za davanjem mišljenja u vezi okolnosti da je njegova supruga vlasnica trgovačkog društva Marea d.o.o. i da planira zaposliti nove radnike u društvu. Navedeno društvo je namjeravalo podnijeti zahtjev za korištenje mjera poticaja za zapošljavanje prema programu kojeg je donijelo Gradsko vijeće Grada Opatije. Javni poziv poduzetnicima i obrtnicima objavljen je na mrežnim stranicama Grada Opatije. U knjigama ulazne pošte Povjerenstva zahtjev je zaprimljen 10. ožujka 2020. pod poslovnim brojem 711-U-1274-M-25/20-01-5, povodom kojeg se vodi predmet broj M-62/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Ivo Dujmić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom.

Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Na temelju stavka 5. istog članka, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika. Sukladno navedenoj odredbi, majka dužnosnice je član obitelji dužnosnice u smislu ZSSI-a.

Povjerenstvo je, u skladu s citiranim odredbama ZSSI-a, na 48. sjednici, održanoj 3. svibnja 2019.g., dužnosniku dalo Mišljenje broj: 711-I-1007-M-72/19-03-11, prema kojem Grad Opatija može stupiti u poslovni odnos s trgovačkim društvom Marea d.o.o., u 100% vlasništvu dužnosnikove supruge, u smislu dodjele poticaja po Programu poticanja zapošljavanja i poduzetništva te razvoja zaleđa u 2019.g., ako isto društvo udovolji uvjetima Programa te pod uvjetom da dužnosnik Ivo Dujmić postupi u skladu s uputama Povjerenstva iz navedenog mišljenja, a u cilju izbjegavanja sukoba interesa.

Navedenim mišljenjem dužnosniku Ivi Dujmiću dana je uputa da se izuzme od svakog, pa i posrednog sudjelovanja u provođenju Javnog poziva s područja Grada Opatije na podnošenje zahtjeva za dodjelu poticaja po Programu poticanja zapošljavanja i poduzetništva te razvoja zaleđa u 2019.g. Dužnosnik je dužan, prije sklapanja Ugovora o dodjeli poticaja, ukazati članovima Gradskog vijeća Grada Opatije na okolnost da je trgovačko društvo Marea d.o.o., koje je podnijelo zahtjev, u vlasništvu njegovog bračnog druga te o tome obavijestiti građane putem službene objave na internetskim stranicama Grada Opatije. Ukoliko trgovačko društvo Marea d.o.o. udovolji uvjetima Programa, dužnosnik Ivo Dujmić dužan se izuzeti od sklapanja Ugovora o dodjeli poticaja s navedenim društvom te na to ovlastiti svog zamjenika.

Mišljenjem je također navedeno i kako, u cilju izbjegavanja svake sumnje da je na dodjelu poticaja trgovačkom društvu Marea d.o.o. utjecala okolnost da suprug vlasnice navedenog društva u Gradu Opatiji obnaša javnu dužnost gradonačelnika, u slučaju da raspoloživa sredstva za poticaje nisu dostatna za sve prijavljene kandidate po Pozivu, a trgovačko društvo Marea d.o.o. ispunjava jednake uvjete i nalazi se u istom položaju kao i drugi kandidat/i, taj kandidat/i trebao/li bi imati prednost pri dodjeli sredstava.

Grad Opatija, odnosno dužnosnik, dostavio je Povjerenstvu dopis, KLASA: 021-01/19-01/14, URBROJ: 2156/1-03/01-20-5 od 1. lipnja 2020., u kojem se navodi kako sukladno točki VI. predmetnog Mišljenja Povjerenstva dostavlja dokaze da je postupio sukladno uputama danim u Mišljenju. Dužnosnik navodi kako je dana 16. ožujka 2020.g donio Odluku o povjeravanju donošenja odluke u predmetu dodjele poticaja iz programa poticaja zapošljavanja i poduzetništva te razvoj zaleđa u 2020. godini Veri Aničić, zamjenici gradonačelnika, kako je obavijestio vijećnike Gradskog vijeća da je Marea d.o.o. podnijela zahtjev za korištenje mjera poticaja, kako je obavijestio javnost o činjenici da je Marea d.o.o. podnijela zahtjev za korištenje mjera poticaja (te je dostavio link na obavijest), da je Upravni odjel za financije i društvene djelatnosti grada opatije izradio izvješće o podnesenim zahtjevima u 2019. godini iz kojeg je razvidno da su svi zahtjevi riješeni osim Marea d.o.o. i da je Programom poticaja zapošljavanja i poduzetništva te razvoja zaleđa za 2020. godinu koji je donesen 11. veljače 2020. na sjednici Gradskog vijeća propisan izuzetak za podnijete zahtjeve iz 2019.g. Dužnosnik se pozvao na članak 33. Programa kojim je propisano da će se izuzetno, sa svim poduzetnicima koji su podnijeli zahtjeve prema Programu poticanja zapošljavanja i poduzetništva te razvoja zaleđa u 2019. godini (Službene novine PGŽ br 7/19, 13/19), koji su udovoljavali uvjetima Programa, a s kojima nisu zaključeni ugovori o dodjeli poticaja zbog iskorištenja osiguranih sredstava za ovu namjenu u Proračunu Grada Opatije za 2019. godinu, zaključiti u 2020. godini ugovori prema odredbama Programa koji su bili na snazi u vrijeme podnošenja zahtjeva pod uvjetom da i dalje udovoljavaju uvjetima iz Programa. Po zaključenju navedenog Ugovora zaključit će se ugovori po zahtjevima zaprimljenima u 2020.g., po redoslijedu zaprimanja zahtjeva.

U prilogu očitovanja dostavljena je Odluka gradonačelnika Grada Opatije, KLASA: 021-01/19-01/20 od 16. ožujka 2020.g. kojom se, u cilju zaštite vlastitog integriteta i vjerodostojnosti te očuvanja povjerenja građana u tijela javne vlasti, ovlašćuje zamjenica gradonačelnika Vera Aničić da zastupa Grad Opatiju u predmetu odlučivanja o rješavanju zahtjeva za dodjelu poticaja iz Programa poticaja zapošljavanja i poduzetništva te razvoj zaleđa u 2019. i 2020. te da donese sve Odluke u okviru nadležnosti gradonačelnika i potpiše ugovor o dodjeli poticaja.

U prilogu su dostavljene i Obavijest vijećnicima Gradskog vijeća Grada Opatije da je trgovačko društvo Marea d.o.o. podnijelo zahtjev za korištenje mjera poticanja za zapošljavanje iz Programa poticaja zapošljavanja i poduzetništva te razvoj zaleđa, KLASA: 021-01/19-01/14 od 27. svibnja 2020.g., te Obavijest javnosti, objavljen na internetskim stranicama Grada Opatije. U navedenim obavijestima nalazi se sadržaj Mišljenja Povjerenstva od 3. svibnja 2019.g.

Uz očitovanje je dostavljen i dopis Upravnog odjela za financije i društvene djelatnosti Grada opatije od 29. svibnja 2020.g. u kojem se navodi kako je Grad Opatija, na temelju Javnog poziva poduzetnicima, neprofitnim organizacijama i fizičkim osobama s područja Grada Opatije na podnošenje Zahtjeva za dodjelu poticaja po Programu poticanja zapošljavanja i poduzetništva te razvoja zaleđa u 2019. godini, kojeg je Gradonačelnik Grada Opatije objavio dana 08.04.2019. godine sukladno Programu poticanja zapošljavanja i poduzetništva te razvoja zaleđa u 2019. godini (Službene novine Primorsko-goranske županije broj 7/19), kojeg je dana 20.03.2019. godine donijelo Gradsko vijeće Grada Opatije, primio ukupno 61 Zahtjev za dodjelu poticaja. Od ukupno 61 primljenog Zahtjeva za dodjelu poticaja 53 Zahtjeva udovoljavala su uvjetima iz Programa, 5 Zahtjeva nije udovoljavalo, a 3 podnositelja su odustala od podnesenog Zahtjeva. U popisu su navedena i 3 podnositelja zahtjeva koja su podnijela Zahtjev po više oblika poticaja, stoga se ponavljaju. Svi Zahtjevi koji su podneseni u 2019. godini i koji su udovoljavali uvjetima iz Programa su riješeni, osim trgovačkog društva MAREA d.o.o., koje udovoljava svim uvjetima iz Programa.

Slijedom navedenoga, uvidom u dostavljenu dokumentaciju Povjerenstvo je utvrdilo da je Ivo Dujmić, gradonačelnik Grada Opatije, postupio sukladno uputama sadržanim u Mišljenju Povjerenstva, broj: 711-I-1007-M-72/19-03-11 od 3. svibnja 2019.g., te da su upute provedene na način koji omogućuje izbjegavanje sukoba interesa dužnosnice i osigurava njezino zakonito postupanje u konkretnom slučaju te je sukladno članku 18. stavku 5. ZSSI-a donijelo odluku kao što je navedeno u izreci akta.

Povjerenstvo upozorava dužnosnika da i kroz kasniju provedbu te nadzor nad provedbom dodjele mjera poticaja može eventualno doći do pogodovanja predmetnom trgovačkom društvu te se stoga dužnosnik i tijekom provedbe predmetne mjere može naći u situaciji sukoba interesa. Dužnosnik se stoga treba suzdržati od sudjelovanja u procesima provedbe i nadzora nad provedbom predmetnih mjera poticaja.

Slijedom navedenog, na temelju članka 18. stavka 5. ZSSI-a, odlučeno je kao u izreci.

PREDSJEDNICA POVJERENSTVA

 Nataša Novaković, dipl. iur.

**Uputa o pravnom lijeku:**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Ivo Dujmić, elektronička dostava
2. Objava na internetskoj stranici Povjerenstva
3. Pismohrana